CELEX: 62015CN0126
Language: et
Date: 2015-03-12 00:00:00
Title: Kohtuasi C-126/15: 12. märtsil 2015 esitatud hagi – Euroopa Komisjon versus Portugali Vabariik

11.5.2015   
            
            
               ET
            
            
               Euroopa Liidu Teataja
            
            
               C 155/16
            
         12. märtsil 2015 esitatud hagi – Euroopa Komisjon versus Portugali Vabariik
   (Kohtuasi C-126/15)
   (2015/C 155/18)
   Kohtumenetluse keel: portugali
   
      Pooled
   
   
      Hageja: Euroopa Ühenduste Komisjon (esindajad: G. Braga da Cruz ja F. Tomat)
   
      Kostja: Portugali Vabariik
   
      Hageja nõuded
   
   
               —
            
            
               tunnistada, et kuna Portugali Vabariik on kehtestanud sigaretipakkidele, mida on juba maksustatud ja tarbimisse lubatud kindlal aastal, turustamis- ja müügikeelu pärast ülemäära lühikest perioodi, mis on ette nähtud Portugali rahandus- ja riigihaldusministeeriumi määruse nr 1295/2007 artiklis 27, siis on see liikmesriik rikkunud direktiivi 2008/118/EÜ (1) (mis käsitleb aktsiisi üldist korda) artiklist 7, artikli 9 esimesest lõigust ja artikli 39 lõikest 3 tulenevaid kohustusi ning proportsionaalsuse põhimõtet;
            
         
               —
            
            
               mõista kohtukulud välja Portugali Vabariigilt.
            
         
      Väited ja peamised argumendid
   
   
               1.
            
            
               
                  
                     Direktiivi 2008/118/EÜ artiklid 7 ja 9 ning proportsionaalsuse põhimõte
                  
               
               
                           —
                        
                        
                           Direktiivi 2008/118/EÜ (edaspidi „direktiiv”) artiklist 7 ilmneb, et tubakatoodete aktsiis muutub sissenõutavaks tarbimisse lubamise hetkest sellel kuupäeval kehtiva määraga. Direktiivi artikkel 9 näeb ette, et kohaldatavateks aktsiisi sissenõutavuse tingimusteks ja aktsiisimääraks on need tingimused ja see määr, mida kohaldatakse kuupäeval, mil aktsiis muutub sissenõutavaks. Liidu maksuõiguses ei ole ühtegi sätet, mis olukorras, kus kõnealused tooted on kord juba tarbimisse lubatud, annaks liikmesriikidele õiguse kohaldada neile toodetele nende tarbimisse lubamise hetke arvesse võttes täiendavat aktsiisi, võrreldes selle aktsiisiga, mida tuli tasuda, või piirata nende turustamist maksualastel põhjustel.
                        
                     
                           —
                        
                        
                           Vastavalt rahandus- ja riigihaldusministeeriumi määrusele nr 1295/2007 (edaspidi „siseriiklik määrus”) on lubatud sigaretipakke, mis kannavad maksumärki kindla maksuaasta kohta, müüa ja turustada kuni sellise aasta kolmanda kuu lõpuni, mis järgneb sellele aastale, mille kohta on maksumärk kaubale kinnitatud, st aastale, mille jooksul need tarbimisse lubati. Siseriiklik määrus kehtestas üleminekusättena tähtajaks 2008. aasta mai lõpu nendele sigaretipakkidele, mis kandsid 2007. aasta maksumärki, ning 2009. aasta aprilli lõpu nendele sigaretipakkidele, mis kandsid 2008. aasta maksumärki.
                        
                     
                           —
                        
                        
                           Komisjon järeldab sellest, et Portugali õigusnormid rikuvad direktiivi artiklit 7 ja artikli 9 esimest lõiku, ehkki ta ei välista, et neid õigusnorme võivad põhjendada üldisest huvist tulenevad õigustused.
                        
                     
                           —
                        
                        
                           Siiski leiab komisjon, et Portugali poolt kohtueelses menetluses esitatud põhjendused kõnealuste õigusnormide õigustamiseks (maksupettuste ja maksustamise vältimise ärahoidmine, rahvatervise kaitse, tubakatoodete ebaseadusliku turustamise vastane võitlus ja maksutulu säilitamine) ei ole vastuvõetavad, kuna on rikutud proportsionaalsuse põhimõtet.
                        
                     
         
               2.
            
            
               
                  
                     Direktiivi 2008/118/EÜ artikli 39 lõige 2 ja proportsionaalsuse põhimõte
                  
               
               
                           —
                        
                        
                           Artikli 39 lõige 3 sätestab, et liikmesriigid tagavad, et maksumärgid ei takistaks aktsiisikauba vaba liikumist. Siseriiklikus määruses kehtestatud keeld (mille kohaselt kindla aasta maksumärki kandvaid sigaretipakke võib müüa ja turustada üksnes kuni sellise aasta kolmanda kuu lõpuni, mis järgneb aastale, mille kohta maksumärk on kaubale kinnitatud) loob seda laadi takistuse. Importijatel tekkiv hirm, et neil ei õnnestu saada lahti oma varudest, mida ei ole lubatud müüa, kui aktsiisimäära muudeti, võib pärssida nende tahet osta tavapäraseid koguseid eelkõige teistest liikmesriikidest, ja mõjutada kaubandust tasemel, mis ületab määra, mis on vajalik, et võidelda näiteks ülemääraste tarbimisse lubamistega enne aktsiisimäära tõusu.
                        
                     
                           —
                        
                        
                           Komisjon leiab seega, et siseriiklikust määrusest tulenev müügi- ja turustamiskeeld loob takistusi kaupade vabale liikumisele direktiivi artikli 39 lõike 3 tähenduses ja et see läheb kaugemale sellest, mis on vajalik maksupettuste, maksudest kõrvalehoidmise ja kuritarvitamise vältimiseks. Seetõttu rikub see direktiivi artikli 39 lõiget 3 ja proportsionaalsuse põhimõtet.
                        
                     
         
      (1)  Nõukogu 16. detsembri 2008. aasta direktiiv 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ (ELT L 9, lk 12).